Letartóztatták a Pirate Bay egyik alapítóját Thaiföldön
Őrizetbe vették az egyik legnépszerűbb fájlcserélő internetes oldal, a The Pirate Bay egyik társalapítóját Thaiföldön – jelentette be kedden a helyi rendőrség.
A „TiAMO” néven is ismert Hans Fredrik Lennart Neij-t hétfőn fogták el a thai határőrök a Bangkoktól északkeletre fekvő Nong Khai tartományban, amikor Laosz felől be akart lépni az ország területére. A férfi ellen nemzetközi elfogatóparancs volt érvényben.

A svéd informatikust az oldal másik három alapítójával együtt 2009-ben ítélték el, amiért közrejátszottak a szerzői jogok megsértésben azzal, hogy felhasználók millióinak tették lehetővé zenék, filmek és számítógépes játékok illegális letöltését.

A 36 éves férfi 2012-ben, az óvadék kifizetése után elmenekült Svédországból, és azóta Laoszban élt, Thaiföldön pedig csaknem harmincszor fordult meg. Még egy háza is van Phuketen, thai bankszámláján pedig 165 ezer dollárt őrizget.

A hatóságok közölték, hogy Neij-t kedden Bangkokba szállítják, majd valószínűleg kiadják Svédországnak.

Gottfried Svartholm Wargot, a The Pirate Bay másik társalapítóját még 2012-ben fogták el Kambodzsában. Kiadatása után le kellett ülnie a korábban kiszabott egyéves börtönbüntetését.

Az alapítókat 2009-ben egy-egy év börtönre és 3,6 millió dollár (888,4 millió forint) pénzbüntetésre ítélték, amelyet a különböző zenekiadóknak és filmforgalmazóknak kell kifizetniük mint kártérítést. A vádlottak tagadták a bűnösségüket, és azzal védekeztek: az oldal valójában nem tárol szerzői joggal védett adatokat, hanem csupán egy fórum, amely lehetővé teszi, hogy a felhasználók kicseréljék ezeket a fájlokat.
Hans Fredrik Lennart Neij fájlcserélő alapító Thaiföld the pirate bay